  Туспуктэм: government.ru Анжелика Тихонова корреспондент 21-тӥ пӧсьтолэзе Удмуртие ужъя пумиськонъёсын Россиысь кивалтэтлэн тӧроез Михаил Мишустин вуылӥз. Со Ижкарысь промышленностья объектъёсы ветлӥз но элькунлэн тӧроеныз Александр Бречаловен пумиськиз. Удмуртие вуылэмезлы йылпумъянъёсъя Михаил Мишустин шаерысь тазалыкез утён удысъя, промышленностез азинтонъя, котырез умоятонъя но сюресъёсты тупатъянъя косонъёс сётӥз. Со сярысь кун кивалтэтлэн нимлыко сайтаз ивортӥзы. Удмуртилэн кивалтэтэзлы Глаз ёрос эмъюртэ кулэ луись эмтӥрлыкен лыдмет дасяны косӥз. Сое басьтыны 100 миллион манетозь коньдон висъялозы. Россиысь тазалыкез утёнъя но коньдон ужпумъёсъя министерствоослы актлэсь ӵектоссэ 2022-тӥ арын 15-тӥ куарусёнозь кабминэ пыртыны ужпум пуктӥз. Россиысь ужъя, коньдон ужпумъёсъя, лэсьтӥськонъя но экономикаез азинтонъя министерствоослы Удмуртиен валче 15-тӥ гудырикошконозь реабилитацияя «Адели» центрлэсь Глазкарысь филиалзэ тупатъяны коньдон кыскыны инъетъёсты тодыны косӥз. Кулэ луись коньдонэз куинь арлы чаклам федерал коньдэтлэн ӵектосаз пыртыны ужпум пуктӥз. Россиысь лэсьтӥськонъя но коньдон ужпумъёсъя министерствоослы кивалтэтлэн резерв фондъёсысьтыз Ижкарысь «Тишино» паркез умоятыны 2022-тӥ арын 126,8 миллион манет висъяны косӥз. Нормативной актлэсь ӵектоссэ кабминэ 1-тӥ куарусёнозь пыртоно шуиз. Промышленностья но вузкаронъя министерстволы но калыкез дышетонъя министерстволы Воткаысь промышленной компанилэсь вузъёссэ нылпи вузъёсын индустриез азинтонъя закупкаосын программае пыртыны ужпум пуктӥз. Косонзэ 5-тӥ толсурозь быдэстыны куриз. Озьы ик 2023-2025 аръёслы коньдэтэ нылпи садъёсы но дышетон огазеяськонъёсы кунын поттэм вузъёс басьтыны уксё висъяны косӥз. 15-тӥ гудырикошконозь предприятиослы юрттэт сётонэз паськытатон понна Промышленностез азинтонъя фондэз докапитализировать каронъя юанэз эскерыны куриз. Со сяна, Михаил Мишустин улосвылысь сюресъёсты тупатъян но выльдон ужъёслы коньдон висъяны луонлыкъёсты чакланы косӥз. Тодэ вайытом, Россиысь премьер-министр но Удмуртилэн тӧроез элькунын мерлыкъя но экономикая югдур сярысь кенешизы. Михаил Мишустин элькунысь промышленностъя предприятиосын тыршисьёслэсь умой ужамзэс пусйиз. Тегъёс: Удмуртия Политика кивалтэт экономиканоконьдонужпумъёс  